kunstigt åndedræt til præ-klemakteriesild: Susling begår noget næsten pornografisk
Det er ikke en bevidst villet handling. Ikke noget vi sådan har aftalt eller planlagt. Det er heller ikke noget, vi proklamerer højlydt eller bruger for at stive os selv og vores ansigt ud mod verden af. Det er bare noget, der har udviklet sig over tid og er blevet sådan.
Og hvad er det så? Jov:
Vi spiser næsten ikke noget kød mere. Og når vi spiser kød, så er det ikke som kød med tilbehør, men kød som tilbehør. Vi er med andre ord blevet så'n lidt småvegetariske. (Det er så nu, jeg får lyden af hare khrisna-triangler og trommer i ørene og billeder af udsultede, udtørrede og selvretfærdige ostemadsvegetarer på nethinden).
Men hvorom alting er, så er det altså sådan, det er blevet. Vi spiser linser og bulgur og perlebyg og fuldkornspasta og veggieburgere og grønsagssupper og salater og drikker grøn te og urtete (nu dukker de dersens skide billeder op igen!!). Men det gør vi altså.
I den forbindelse vil jeg gerne slå endnu et slag for Klimakogebogen .
Vi har nu spist os igennem en del af opskrifterne og det smager nyt, spændende og mætter på den rigtig gode måde. Og uden at være frelst, vil jeg gerne have lov til at sige, at klimaet faktisk er noget, der ligger os meget på sinde. Med den her kogebog er vi hjulpet godt på vej som familie.
Men, men. Jeg er jo ikke Susling for ingenting og en dag for ca. 2 uger siden, så siger jeg til min Anders:"Hold kæft, hvor ku' jeg godt bruge en stor, svedig rød bøf!"
"Uhm," svarer Anders og ser drømmende ud. "Men det er jo ret dyrt," fortsætter han.
"Sku' vi ikke gøre det en dag ungerne ikke er hjemme?" svarer jeg spidsfindigt. Vi har med andre ord aftalt en date. Og det har vi så gået og ventet på et stykke tid, for selv om ungerne er ude, så er det ikke altid koordineret. Men nu! Nu er dagen næsten oprundet. En aften uden unger hjemme. Vi er højstemte og står og aftaler lidt i køkkenkrogen i går aftes. Skumfidusen hører os og hyler højt:" Jeg vil også ha' bøf." Men vi er ubøjelige.
I morges slår Anders så øjnene op og siger:"Nu det sgu' fredag igen!" (Vi har det sådan for tiden, at vi går i seng søndag aften og dagen efter, så er det fredag igen. Tiden flyver afsted.)
Det næste han siger er:" Og jeg skal ha' BØF!"
Det skal vi nemlig! Vi skal ha' en stor, svedig rød klimaulovlig bøf med hele svineriet: Bagekartofler, persillesmør, salat osv. Kun ham og mig. Jeg tror, jeg topper det hele op med en god gang ost og frugt til dessert. Pissedyrt og smovs for alle pengene. Og lige om lidt bevæger jeg mig ud i verden og glor på rødt kød. Det vil være næsten som at gå ind i "Lust" og helt ned i den stærkt pornografiske underetage.
posted by susling @ fredag, oktober 30, 2009
At 30/10/09 13:20, Donald said...
Leve mens man gør det :-)
At 30/10/09 13:55, susling said...
ja,da og dø, når man tør det :-)
At 30/10/09 15:27, Sifka said...
Kæft, I får ondt i maven;) Njaah, måske ikke, så pyt da, og god fornøjelse:)
At 31/10/09 11:42, susling said...
Bøvs! Aaahhh, det var godt ;-)
At 31/10/09 12:28, Gittemay said...
Velbekomme :-). Klimauvenligt eller ej - det smager dælme GODT :-)))
At 1/11/09 11:25, Zette said...
Altså jeg har en lokal slagterpusher, som er lidt erotisk buttet - hun har godt kød på flere planer, kan man sige.
Jeg tror personligt, det var ret sundt for jer!
At 1/11/09 13:34, susling said...
Zette, det var sundt for os :-)
(og der har sneget sig en anelse mere kød ind i næste uges madplan.Så kan det godt være, at jeg frelser planeten en anelse mindre. Men..må man lige være her?!)